**Bilag 1: Bestyrelsens beretning til generalforsamlingen 19. april 2016.**

Året der er gået i Skovhuskrogen har budt på mange gode oplevelser. Bestyrelsen har behandlet en række sager og har efterhånden fået driften at foreningens fællesområder og -hus til at køre. Vi er dog ikke helt på plads endnu, hvilket regnskabet vidner om, for det er svært at ramme det præcise budget, når der er dukker opgaver op i løbet af året, som fx belægningen foran fælleshuset. Vi prøver dog, at få enderne til at nå sammen på en forhåbentlig hensigtsmæssig måde.

Vi har nu endeligt fået lukket alle sager ned med Danhaus - det eneste udestående er et par områder med meget dårlig kvalitet asfalt, som leverandøren af denne har erkendt. De kommer i foråret 2017 og udbedrer dette. At vi først gør det der, skyldes at vi - i enighed med leverandøren - ville sikre at vi får alle skader med efter 4 års brug.

**Inspirationsmøde**
Bestyrelsen afholdt i efteråret et inspirationsmøde med god deltagelse. Der kom mange gode og spændende ideer på bordet, men der har desværre ikke rigtigt været nogen, som har haft den fornødne tid og overskud til at tage projekterne op. Vi anbefaler, at man læser referatet igennem igen og ser om der skulle være et projekt, som man kunne være interesseret i at kaste sig over.

**Fælleshuset**
Fælleshuset har også i år dannet ramme om mange begivenheder. Herunder sommerfester, nytårskur, fastelavn, fællesspisninger og en del arbejdsdage. Og hertil en masse periodiske aktiviteter, som yoga, krea-aften, børnerytmik, og meget andet. Det slider på huset, men ved arbejdsdagen i lørdags fik vi heldigvis gjort hovedrent og ryddet op, så det er til at holde ud at være her. Der er mange udlejninger til fødselsdage og fester - og vi skal endnu en gang på det kraftigste opfordre til at man overholder reglerne for fælleshuset omkring støj, så man ikke generer de nærved boende naboer. Døre skal holdes lukkede og musikken skal holdes på et rimeligt niveau.

Omkring indkøb til fælleshuset, så prøver fælleshusudvalget at holde trit med forbruget, men det er ikke altid de når at få fyldt op. Og tingene køber jo ikke sig selv, så skulle man opdage at der mangler noget (toiletpapir, rengøringsmidler, viskestykker, opvaskemiddel - eller lignende), så køb det selv ind og få refunderet udgiften hos kassereren, for fælleshuset er vores fælles ansvar, og herunder at der er de ting som behøves for at huset fungerer.

Ligeledes så skal vi også indskærpe, at selvom vi har rengøring af huset hver 14 dag, så skal brugerne af huset naturligvis gøre rent efter sig, inden huset forlades, så det er klar til den næste bruger. Den overordnede rengøring er primært for at sikre, at vi 'kommer helt ind i krogene' og får ordnet køkken og toiletter på hygiejnisk vis.

**Fællesarealerne**
Vi har i år med hjælp fra 'Økologiske Forstads Fruer' fået drejet vedligeholdelsen af vores fællesarealer i en mere miljøvenlig retning. Vi anvender fortsat STV Maskinservice til det grove ting (græsslåning, hækklipning, vintervedligeholdelse m.v.), men har entreret med 'Træskæg og Søn' for giftfri vedligeholdelse af vores stier og plæner. De starter i år op med økologisk luftning og gødning af græsplænerne, som er blevet noget slidte af megen (god) brug.

Vi fik etableret et nyt fortov foran fælleshuset - dels fordi arealet er meget benyttet og derfor meget slidt, og dels fordi vi fik klager fra kommunens renovationsfolk over, at vores container var placeret på græsset og ikke på fliser. Vi anvender "de Grønne Smølfer" til arbejdet og er meget tilfredse med deres løsning af opgaverne.

**Arbejdsdage**
Vi har holdt to arbejdsdage med pænt fremmøde begge gange (på trods af vejret). Vi får bund i en række af de 'mandskabstunge' hånd-opgaver, som det vil koste meget i arbejdsløn at få udefrakommende leverandører til at løse. Vi fik malet indvendigt i fælleshuset, vi fik luget en masse ukrudt, fyldt op i beholdningerne i køkkenet, plantet forårsløg og meget andet. Som altid var der kaffe og hjemmebagt kage om eftermiddagen og hyggeligt samvær og pizza med øl/vand om aftenen.

**Serviceaftaler**
Vi entrerer med et par leverandører for at levere et par ydelser, som er billigere for alle, når vi kan gøre det i fællesskab. Disse er årligt eftersyn af varmeanlægget og vask af vores solfangere.
Vi var ikke særligt heldige med varmepumpeeftersynet i foråret 2015. En række uheldige omstændigheder medførte et rodet og fejlmeldt forløb. Vi gav EVO Energi en chance mere 2016 og det er vores indtryk, at det er gået anderledes godt denne gang.
 **Det frivillige arbejde**
De mange mennesker som deltager i bestyrelses- og udvalgsarbejde gør det i deres fritid. Vi er ikke viceværter, som kan forventes at smide hvad vi har i hænderne for at hjælpe en grundejer med et eller andet problem. Vi gør, hvad vi kan for at hjælpe, men husk at fx det er den enkelte grundejer, som har ansvaret for sit varmeanlæg - ikke bestyrelsen. Alle har travlt med arbejde, børn, fritidsaktiviter og meget andet, så bær over med at responstiden ikke altid er 'lige i skabet', for vi må jo alle prioritere. Så vær rimelige overfor dem, som løfter for fællesskabet og byd ind, hvis I selv kan gøre noget for fællesskabet.
 **Udvalgene**
Så til slut skal som vanligt lyde en stor tak til de mange udvalg, som arbejder for at gøre vores forening til et dejligt sted at bo.

* Aktivitetsudvalget har foretaget nogle udskiftninger af medlemmer og har som vanligt leveret nogle gode, sjove og hyggelig (og velbesøgte) arrangementer.
* Fælleshusudvalget varetager fortsat driften af huset og har bl.a. skaffet vores nye bar. Et underudvalg er ved at kigge på dekoration af denne.
* Økologiske ForstadsFruer har fået os flyttet i en mere miljøvenlig retning og vil fortsat holde os på sporet, jf. det forslag vi skal stemme om senere.
* Fitnessudvalget sørger for at rummet fungerer, med vedligeholdelse af maskiner, reparation af disse og tilførelse af fx en boksesæk i år. De er meget lydhøre over for ønsker fra de flittige brugere.